## Zaključak Hrvatske agencije za poštu i elektroničke komunikacije, klasa: UP/I-344-01/08-01/133, urbroj: 376-10-09-38 DM od 7. listopada 2009.

### NN 137/2009 (13.11.2009.), Zaključak Hrvatske agencije za poštu i elektroničke komunikacije, klasa: UP/I-344-01/08-01/133, urbroj: 376-10-09-38 DM od 7. listopada 2009.

137 13.11.2009 Zaključak Hrvatske agencije za poštu i elektroničke komunikacije, klasa: UP/I-344-01/08-01/133, urbroj: 376-10-09-38 DM od 7. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3343

Hrvatska agencija za poštu i elektroničke komunikacije na temelju članka 131. stavka 4. Zakona o općem upravnom postupku (»Narodne novine« br. 53/91 i 103/96; dalje u tekstu: ZUP) I članka 18. Zakona o elektroničkim komunikacijama (»Narodne novine« br. 73/98) radi obustave upravnog postupka, temeljem odluke Vijeća Hrvatske agencije za poštu i elektroničke komunikacije sa sjednice održane 7. listopada 2009. godine, donosi

ZAKLJUČAK

I. Obustavlja se upravni postupak klasa: UP/I-344-01/08-01/133 pokrenut po službenoj dužnosti 30. siječnja 2008. godine radi sređivanja postojećeg stanja i zajedničkog korištenja elektroničke komunikacijske infrastrukture i povezane opreme u Zagrebu, u Ulici grada Vukovara, od križanja s Ulicom Kruge do križanja s Ulicom Ivana Lučića.

II. Ovaj zaključak objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za telekomunikacije (pravni prednik Hrvatske agencije za poštu i elektroničke komunikacije, dalje Agencija) je dana 30. siječnja 2008. godine po službenoj dužnosti, a temeljem članka 22. Zakona o telekomunikacijama (»Narodne novine« br. 122/03, 158/03, 60/04 i 70/05; dalje u tekstu: ZOT) pokrenula postupak sređivanja postojećeg stanja u distribucijsko telekomunikacijskoj kanalizaciji u Zagrebu, u Ulici grada Vukovara od križanja s Ulicom Kruge do križanja s Ulicom Ivana Lučića. Postupak je pokrenut radi poticanja zajedničke uporabe izgrađene telekomunikacijske infrastrukture, kako je to bilo propisano u stavku 1. članka 22. ZOT-a.

Navedeni pravni okvir izmijenjen je dana 1. srpnja 2008., kada je stupio na snagu Zakon o elektroničkim komunikacijama (»Narodne novine« br. 73/08; dalje u tekstu: ZEK), koji u članku 27. stavak 2. propisuje da infrastrukturni operator može steći pravo korištenja općeg dobra i nekretnina u vlasništvu Republike Hrvatske i jedinica lokalne i područne (regionalne) samouprave te na nekretninama u vlasništvu drugih pravnih i fizičkih osoba, te pravo puta na općem dobru i navedenim nekretninama. U članku 28. propisani su uvjeti pod kojima se smatra da određeni infrastrukturni operator ima pravo puta na određenoj nekretnini te je propisana ovlast Agencije za davanje potvrde o pravu puta. U članku 30. stavak 2. propisano je da infrastrukturni operator mora omogućiti operatoru korisniku, uz naknadu i na temelju sklopljenog ugovora, pristup i zajedničko korištenje svoje elektroničke komunikacijske infrastrukture i povezane opreme ako su ispunjeni odgovarajući uvjeti pristupa i zajedničkog korištenja, utvrđeni posebnim pravilnikom.

Dana 6. siječnja 2009. stupio je na snagu Pravilnik o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« br. 154/08, dalje: Pravilnik) koji u članku 10. stavak 2. propisuje da infrastrukturni operator može pred Agencijom pokrenuti postupak za sređivanjem postojećeg stanja u kabelskoj kanalizaciji. Podnositelj zahtjeva dužan je, između ostalog, u tom postupku dokazati svoj status infrastrukturnog operatora na trasi kabelske kanalizacije koja je predmet postupka. Tek nakon što je utvrđeno da je podnositelj zahtjeva infrastrukturni operator na predmetnoj trasi kabelske kanalizacije, Agencija je ovlaštena nastaviti postupak.

Imajući u vidu da Agencija temeljem odredbi ZEK-a nema nadležnost za vođenje postupka radi sređivanja postojećeg stanja u kabelskoj kanalizaciji po službenoj dužnosti, već da se taj postupak vodi isključivo na zahtjev stranke koja mora dokazati svoj status infrastrukturnog operatora na trasi kabelske kanalizacije koja je predmet postupka, to je primjenom odredbe članka 126. ZUP-a trebalo ovaj postupak obustaviti na način predviđen člankom 131. stavak 4. ZUP-a.

Infrastrukturni operator može temeljem članka 10. stavka 2. Pravilnika podnijeti novi zahtjev za pokretanje postupka radi sređivanja postojećeg stanja u kabelskoj kanalizaciji, uz koji će, na način propisan člankom 10. stavak 3. Pravilnika, priložiti dokaz o statusu infrastrukturnog operatora na predmetnoj trasi te ostalu potrebnu dokumentaciju.

Budući je vođenje postupka bez prethodnog zahtjeva stranke razlog ništavosti rješenja, u ovom slučaju nije bilo uvjeta za nastavak postupka po odredbama ZOT-a, a temeljem članka 130. ZEK-a.

Sukladno članku 14. stavku 4. ZEK-a, zaključak će se objaviti u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog zaključka.

Klasa: UP/I-344-01/08-01/133

Urbroj: 376-10-09-38 DM

Zagreb, 7. listopada 2009.

Predsjednik Vijeća
Miljenko Krvišek, dipl. ing. el., v. r.

Ostalo, NN 137/2009-3343